**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO savivaldybės visuomenės sveikatos stebėsenos 2021 metų ataskaitos patvirtinimo“ PROJEKTO**

1. **Parengto projekto tikslai ir uždaviniai.**

Šiuo sprendimo projektu siekiama teisės aktų nustatyta tvarka patvirtinti Klaipėdos miesto savivaldybės visuomenės sveikatos stebėsenos 2021 metų ataskaitą.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos miesto savivaldybės visuomenės sveikatos stebėsenos 2021 m. ataskaita parengta vykdant Lietuvos Respublikos visuomenės sveikatos stebėsenos (monitoringo) įstatymo 10 straipsnį ir Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 ir 6.4 papunkčius, kurie įpareigoja Savivaldybės administracijos direktorių organizuoti savivaldybės visuomenės sveikatos stebėsenos ataskaitos projekto pristatymą savivaldybės tarybai bei pateikti Higienos institutui Savivaldybės tarybos patvirtintą savivaldybės visuomenės sveikatos stebėsenos ataskaitą.

1. **Kokios numatomos naujos teisinio reglamentavimo nuostatos.**

Vadovaudamasi teisės aktų nustatyta tvarka, Savivaldybė atsiskaitys Lietuvos Respublikos sveikatos apsaugos ministerijai ir Higienos institutui už Klaipėdos miesto savivaldybės vykdytą 2021 m. visuomenės sveikatos stebėseną.

**4. Numatomo teisinio reguliavimo poveikio vertinimas – nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas (atsižvelgiant į teisės akte numatomo naujo teisinio reguliavimo pobūdį, mastą, turi būti įvertinamas poveikis ekonomikai, konkurencijai, valstybės finansams, socialinei aplinkai, viešajam administravimui, teisinei sistemai, kriminogeninei situacijai, korupcijos mastui, aplinkai, administracinei naštai, regionų plėtrai, reglamentuojamoms profesijoms ir kitoms sritims**).

Teigiamas poveikis:

* sistemingai atliekamas Klaipėdos miesto gyventojų sveikatos būklės, ją veikiančių visuomenės rizikos veiksnių duomenų rinkimas, kaupimas, apdorojimas, saugojimas, analizė ir vertinimas leidžia išskirti atskirų grupių gyventojų sveikatos būklės rizikos veiksnius, darančius įtaką gyventojų sveikatai, suteikia galimybę išskirti prioritetines sveikatinimo sritis;
* visuomenės sveikatos stebėsenos ataskaita pateikia pagrindinius Klaipėdos miesto gyventojų sveikatą atspindinčius rodiklius, jų dinamiką ir jų pagrindu parengtas rekomendacijas atsakingoms institucijoms, veikiančioms Klaipėdos mieste;
* sudaroma galimybė visoms institucijoms savivaldybės visuomenės sveikatos stebėsenos duomenis naudoti jų valdymo sprendimams įvertinti, planuoti ir pagrįsti bei savo veiklos priemonėmis prisidėti prie Savivaldybės plėtros plano siekinių, strateginio veiklos plano priemonių įgyvendinimo, gerinant visuomenės sveikatą.

Neigiamos sprendimo pasekmės nenumatomos.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

 Nėra.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne);**

Projektas derintas su Klaipėdos miesto savivaldybės bendruomenės sveikatos taryba. Neigiamų vertinimų negauta.

**8. Kiti reikalingi pagrindimai ir paaiškinimai.**

Vadovaujantis Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“:

- patvirtinti Savivaldybių visuomenės sveikatos stebėsenos rodiklių sąrašai – 51 renkamas stebėsenos rodiklis;

- Savivaldybių visuomenės sveikatos stebėseną vykdo visuomenės sveikatos biurai (Klaipėdos savivaldybėje – BĮ Klaipėdos miesto visuomenės sveikatos biuras);

- Visuomenės sveikatos biuras, vykdydamas savivaldybės visuomenės sveikatos stebėseną, vykdo šias funkcijas: renka, kaupia savivaldybės visuomenės sveikatos rodiklių duomenis, vertina ir analizuoja jų pokyčius; kasmet rengia savivaldybės visuomenės sveikatos stebėsenos ataskaitos projektą; savivaldybės visuomenės sveikatos stebėsenos ataskaitos projektą už praėjusius metus iki gruodžio 31 d. pateikia savivaldybės administracijos direktoriui; remdamasis duomenimis, teikia pasiūlymus savivaldybės institucijoms dėl visuomenės sveikatos rodiklių ir savivaldybės visuomenės sveikatos stebėsenos organizavimo gerinimo; atsako už savivaldybės visuomenės sveikatos stebėsenos ataskaitų kokybę; teikia informaciją visuomenei.

- Higienos institutas: teikia metodinę pagalbą savivaldybėms dėl visuomenės sveikatos stebėsenos; renka ir iki spalio 15 d. Higienos instituto interneto svetainėje skelbia naujausias duomenų šaltinių gautas savivaldybių visuomenės sveikatos stebėsenos rodiklių reikšmes; ne vėliau kaip per 20 darbo dienų nuo savivaldybių visuomenės sveikatos stebėsenos ataskaitų gavimo paskelbia jas Higienos instituto interneto svetainėje; rengia ir iki liepos 1 d. Higienos instituto interneto svetainėje skelbia suvestinę praėjusių metų savivaldybių visuomenės sveikatos stebėsenos ataskaitą; kas 3 metus peržiūri ir pagal poreikį keičia savivaldybių visuomenės sveikatos stebėsenos rodiklių sąrašą; skelbia Higienos instituto interneto svetainėje tyrimų klausimynus, apklausų vykdymo metodikas, duomenų įvedimo formas, atlieka gautų tyrimų duomenų analizę, parengia gyvensenos rodiklių suvestinę-ataskaitą, rengia mokymus, skirtus visuomenės sveikatos biurų specialistams supažindinti su gyvensenos tyrimų metodikomis.

Siekiant gerinti Klaipėdos miesto sveikatos stebėsenos rodiklius, toliau tęsiamos ir vykdomos Klaipėdos miesto savivaldybės tarybos 2021 m. vasario 21 d. sprendimu Nr. T2 – 48 patvirtintame Klaipėdos miesto savivaldybės visuomenės sveikatos stebėsenos 2019 metų ataskaitos rodiklių gerinimo plane numatytos priemonės 2021–2023 metams. Vykdoma ir šio Plano įgyvendinimo stebėsena (parengta jo įgyvendinimo ataskaita už 2021 m.).

PRIDEDAMA: Teisės aktų, nurodytų sprendimo projekto įžangoje, išrašas, 1 lapas.

Sveikatos apsaugos skyriaus vedėja Rožė Perminienė

**LIETUVOS RESPUBLIKOS**

**VIETOS SAVIVALDOS**

 **ĮSTATYMAS**

**16 straipsnis. Savivaldybės tarybos kompetencija**

4. Jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

**LIETUVOS RESPUBLIKOS**

**VISUOMENĖS SVEIKATOS STEBĖSENOS (MONITORINGO)**

**Į S T A T Y M A S**

**10 straipsnis. Savivaldybių visuomenės sveikatos stebėsena**

1. Savivaldybių visuomenės sveikatos stebėsena vykdoma joms priskirtose teritorijose siekiant gauti išsamią informaciją apie savivaldybių teritorijų visuomenės sveikatos būklę ir remiantis objektyvia informacija planuoti bei įgyvendinti vietines visuomenės sveikatos prevencijos priemones.

2. Savivaldybių institucijos organizuoja savivaldybių visuomenės sveikatos stebėseną Sveikatos apsaugos ministerijos nustatyta tvarka ir atlieka šias funkcijas:

1) kaupia savivaldybės bendruomenės sveikatos būklės ir jos kitimo duomenis, vertina ir analizuoja jų pokyčius;

2) stebi ir analizuoja aplinkos veiksnius, darančius įtaką sveikatai;

3) analizuoja socialinius bei ekonominius veiksnius, veikiančius gyventojų sveikatą;

4. *Neteko galios nuo 2011-07-01*

*Straipsnio punkto naikinimas:*

*Nr.* [*XI-1300*](https://www.e-tar.lt/portal/legalAct.html?documentId=TAR.8FAECF7045C7)*, 2011-03-24, Žin. 2011, Nr. 40-1920 (2011-04-05), i. k. 1111010ISTA0XI-1300*

5) teikia informaciją visuomenei, valstybės ir savivaldybių institucijoms, įstaigoms ir įmonėms;

6) naudoja duomenis valdymo sprendimams įvertinti ir pagrįsti.

**LIETUVOS RESPUBLIKOS SVEIKATOS APSAUGOS MINISTRAS**

**ĮSAKYMAS**

**DĖL BENDRŲJŲ SAVIVALDYBIŲ VISUOMENĖS SVEIKATOS STEBĖSENOS NUOSTATŲ PATVIRTINIMO**

2003 m. rugpjūčio 11 d. Nr. V-488

Vilnius

6. Savivaldybės administracijos direktorius:

6.1. užtikrina savivaldybės visuomenės sveikatos stebėsenos vykdymą;

6.2. naudoja savivaldybės visuomenės sveikatos stebėsenos duomenis (toliau – Duomenys) valdymo sprendimams įvertinti, planuoti ir pagrįsti;

6.3. organizuoja savivaldybės visuomenės sveikatos stebėsenos ataskaitos projekto, suderinto su savivaldybės gydytoju, pristatymą savivaldybės tarybai ir visuomenei;

6.4. pateikia Higienos institutui savivaldybės tarybos patvirtintą savivaldybės visuomenės sveikatos stebėsenos ataskaitą iki kiekvienų metų gegužės 1 d.;

6.5. vykdo kitas savivaldybės visuomenės sveikatos stebėsenos funkcijas, nustatytas įstatymuose ir kituose teisės aktuose.

7. Savivaldybių visuomenės sveikatos stebėseną vykdo visuomenės sveikatos biurai.